Pavlova poslanica Efežanima (Šarić)/Glava 5.
1 Budite dakle nasljedovatelji Boga, kao ljubljena djeca, 

2 I živite u ljubavi kao što je i Krist ljubio nas i predao sebe za nas kao prinos i žrtvu Bogu na ugodni miris! 

3 A bludnost i svaka nečistoća i lakomstvo neka se ni ne spominje među vama, kao što se pristoji svetima! 

4 Tako i besramnost, i ludi govor, ili nepristojne šale, što ne dolikuju, nego radije zahvaljivanje. 

5 Jer ovo neka znate, da ni jedan bludnik, ili nečist, ili lakomac, a to je idolopoklonik, nema dijela u kraljevstvu Krista i Boga! 

6 Nitko neka vas ne vara praznim riječima, jer zbog ovih dolazi gnjev Božji na sinove nepokornosti! 

7 Nemojte dakle postati zajedničari njihovi! 

8 Jer ste bili nekada tama, a sad ste svjetlost u Gospodinu. Kao djeca svijetla živite! 

9 Jer je rod svijetla u svakoj dobroti i pravdi i istini. 

10 Istražujte, što je Gospodinu ugodno! 

11 I ne pristajte na nerodna djela tame, nego ih radije karajte! 

12 Jer je sramotno i govoriti, što oni tajno čine. 

13 A sve, za što se kara, svjetlost objavljuje; jer sve, što se objavljuje, svjetlost je. 

14 Zato se kaže: "Ustani, koji spavaš, i uskrsni od mrtvih, i obasjat će te Krist!" 

15 Gledajte dakle pomno, kako ćete živjeti; ne kao nemudri, nego kao mudri, 

16 I dobro iskoristite vrijeme, jer su dari loši! 

17 Zato ne budite nerazumni, nego uvidite, što je volja Gospodina našega! 

18 I ne opijajte se vinom, u kojemu je raspuštenost, nego se napunite Duhom, 

19 Govoreći među sobom u psalmima i hvalospjevima i duhovnim pjesmama, pjevajući i kličući u srcu svojem Gospodinu 

20 Zahvaljujući svagda za sve u ime Gospodina našega Isusa Krista Bogu i Ocu! 

21 Pokoravajte se jedan drugome u strahu Kristovu! 

22 Žene neka se pokoravaju svojim muževima kao Gospodinu, 

23 Jer je muž glava ženi, kao što je i Krist glava crkvi; on je spasitelj tijela. 

24 Ali kao što se crkva pokorava Kristu, tako i žene svojim muževima u svemu. 

25 Muževi, ljubite svoje žene, kao što je i Krist ljubio crkvu i sebe samoga predao za nju, 

26 Da je posveti, očistivši je kupelju vodenom u riječi, 

27 Da on prikaže sebi slavnu crkvu, koja nema ljage ni nabora, ili što slično, nego da bude sveta i neokaljana. 

28 Tako su dužni i muževi ljubiti svoje žene kao svoja tjelesa. Tko ljubi svoju ženu, sebe samoga ljubi. 

29 Jer nitko nije nikad zamrzio na svoje tijelo, nego ga hrani i grije kao i Krist crkvu, 

30 Jer smo udovi tijela njegova od mesa njegova i od kostiju njegovih. 

31 Zato će ostaviti čovjek oca svojega i majku, i prionut će uz ženu svoju, i bit će dvoje jedno tijelo. 

32 Tajna je ovo velika; a ja velim obzirom na Krista i na crkvu. 

33 Ali i vi svaki pojedini neka ljubi onako svoju ženu kao sebe samoga; a žena neka poštiva svojega muža! 

Pavlova poslanica Efežanima (Šarić)